DECRETO 265/2004, do 29 de xullo, polo que se crea a Sociedade Anónima de Xestión do Centro Tecnolóxico do Mar e se aproban os seus estatutos.
CONSELLERÍA DE ECONOMÍA E FACENDA — III. OUTRAS DISPOSICIÓNS — 19/11/2004

Galicia, como primeira potencia pesqueira de Europa é a comunidade máis interesada na consecución dunha explotación racional e integral dos recursos biolóxicos mariños. Por isto, debe ser un obxectivo prioritario da Administración autonómica a profundación na formación, investigación e a innovación tecnolóxica neste sector, buscando unha maior implicación e apoio mutuo entre os grupos de investigación radicados en Galicia e as industrias relacionadas co mar e os seus produtos. Neste ámbito, parece conveniente a creación dunha sociedade anónima que facilite a transferencia dos resultados da investigación científica sobre a explotación, cultivo, elaboración, transformación e comercialización dos recursos biolóxicos mariños aos diversos sectores produtivos.
A posibilidade da constitución de sociedades públicas como medio de execución das funcións que sexan da competencia da Administración autonómica prevese no artigo 55.2º do Estatuto de autonomía de Galicia. No mesmo sentido incide o artigo 45 da Lei 3/1985, do 12 de abril, do patrimonio da Comunidade Autónoma galega, admitindo a posibilidade de creación directa de sociedades privadas ou indirectamente, a través dun organismo autónomo.
A devandita sociedade ten por obxecto a prestación de toda clase de asesoramento e servizos ás persoas tanto físicas e xurídicas e organizacións dedicadas á xestión dos recursos marítimo-pesqueiros, de dereito público ou privado, ben a través de contratos suxeitos ao dereito administrativo como civil ou mercantil, ou a través de convenios de colaboración, así como a participación en proxectos de investigación e formación en materia de cooperación internacional con terceiros países. Todo iso poderao facer pola súa conta, directamente ou a través da participación noutras sociedades.
Xa que logo, consonte todo o exposto, cómpre agora aprobar os estatutos da devandita sociedade.
En consecuencia, despois dos informes preceptivos e de conformidade co disposto no artigo 34 da Lei 1/1983, do 22 de febreiro, reguladora da Xunta e do seu presidente; así como nos artigos 45 e seguintes da Lei 3/1985, do 12 de abril, do patrimonio da Comunidade Autónoma, de acordo igualmente co Real decreto lei 1564/1989, do 22 de decembro, polo que se aproba o texto refundido da Lei de sociedades anónimas e por proposta do conselleiro de Economía e Facenda, logo de deliberación do Con
sello da Xunta de Galicia na súa reunión do día vinte e nove de xullo de dous mil catro,
DISPOÑO:
Artigo 1º
Acórdase a creación, ao abeiro do artigo 55.2º do Estatuto de autonomía, e de conformidade co previsto no artigo 45.1º e 3º da Lei 3/1985, do 12 de abril, do patrimonio da Comunidade Autónoma de Galicia, da sociedade pública Sociedade Anónima de Xestión do Centro Tecnolóxico do Mar.
Artigo 2º
O capital fundacional subscrito e desembolsado integramente pola Comunidade Autónoma de Galicia cífrase en sesenta mil cento un euros con vinte e un céntimos (60.101,21,A).
Artigo 3º
Apróbanse os estatutos da Sociedade Anónima de Xestión do Centro Tecnolóxico do Mar.
Disposicións derradeiras
Primeira.-Facúltase ao conselleiro de Economía e Facenda para ditar as normas necesarias para a execución, desenvolvemento e aplicación deste decreto e para a realización de todos os actos precisos para a constitución da sociedade pública.
Segunda.-Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e nove de xullo de dous mil catro.
Manuel Fraga Iribarne
Presidente
José Antonio Orza Fernández
Conselleiro de Economía e Facenda
CONSELLERÍA DE POLÍTICA TERRITORIAL, OBRAS PÚBLICAS
E VIVENDA